কালো টাকার বিরুদ্ধে লড়াইয়ের পরে এবার কালো ব্যবসার বিরুদ্ধে পদক্ষেপ করতে চান প্রধানমন্ত্রী নরেন্দ্র মোদী। ক্রেতা বা গ্রাহকদের ঠকানো বন্ধ করতে নতুন আইন আনতে চলেছে কেন্দ্রীয় সরকার। বৃহস্পতিবার সেই ঘোষণাই করলেন প্রধানমন্ত্রী।
আর ক’দিন পরেই এক বছর পূর্ণ হবে। এক বছর আগে ৮ নভেম্বর সন্ধ্যায় নোটবাতিলের ঘোষণা করে চমকে দিয়েছিলেন প্রধানমন্ত্রী নরেন্দ্র মোদী। এবার আচমকা চমক নয়, আগেই জানিয়ে দিলেন কেমন আইন চাইছেন তিনি।
নয়াদিল্লিতে এক সম্মেলনে বক্তব্যের মধ্যেই মোদী জানিয়েছেন, গ্রাহক স্বার্থ রক্ষার জন্য কড়া আইন আনতে চায় কেন্দ্র। বিজ্ঞাপনের মাধ্যমে ক্রেতা ও গ্রাহকদের ঠকানো রোধ করতে এই আইন কার্যকর হবে বলে জানিয়েছেন প্রধানমন্ত্রী। নরেন্দ্র মোদী এদিন বলেন, ‘‘এখন আমরা এমন ক্রেতা সুরক্ষা আইন আনতে চাই যা খারাপ ব্যবসায়ীদের হাত থেকে সাধারণকে বাঁচাতে দেশের জন্য প্রয়োজন।’’
এখন দেশে যে ‘কনজিউমার প্রোটেকশন অ্যাক্ট’ তা ১৯৮৬ সালের। এর পরে রাষ্ট্রসঙ্ঘ ক্রেতা সুরক্ষার জন্য ২০১৫ সালে নতুন গাইডলাইন লাগু করে। কিন্তু ভারতে তা এখনও চালু হয়নি। এবার প্রধানমন্ত্রী সেই কাজটিই করতে চলেছেন। তিনি এদিন বলেন, ‘‘ক্রেতা সাধারণকে সুরক্ষা দেওয়া আমাদের সরকারের অন্যতম লক্ষ্য। নতুন ভারত গঠনে আমাদের যে প্রস্তাব তারও অঙ্গ এটি।’’
ইতিমধ্যেই জিএসটি চালু হওয়ায় ক্রেতারা দীর্ঘ মেয়াদে সুবিধা পাবে বলে দাবি করেছে কেন্দ্র। রিয়েল এস্টেটের ক্ষেত্রেও এসেছে নতুন আইন। এবার ক্রেতা সুরক্ষায় কড়া আইনের প্রস্তাব দিলেন প্রধানমন্ত্রী।